Abraham Foss

Abraham Foss (født 1964) er en norsk næringslivsleder som er oppvokst på familiens gård i Hvittingfoss, Buskerud. Foss er konsernsjef i Avinor fra 15. februar 2021. 

Fra juni 2015 til januar 2021 var Foss administrerende direktør for Telias norske virksomheter: Telia, One Call, MyCall og Chess. 

Foss har bodd og arbeidet i USA, Tyskland og Malaysia i tillegg til å ha jobbet internasjonalt mot mange land fra Norge. Før han begynte i Telia satt han i toppledelsen til Maxis Berhad, den ledende telekomoperatøren i Malaysia, hvor han ledet satsningen mot bedriftsmarkedet. Tidligere har han hatt ulike lederstillinger i Telenor, både i Norge og internasjonalt. Blant annet var han leder for Telenor Business i perioden 2008 - 2012 før han ble Senior Vice President for Financial Services i Telenor-konsernet. Foss har også vært regionsdirektør i Innovasjon Norge, med ansvar for Sør- og Nord-Amerika. I tillegg har han erfaring fra Nycomed Imaging, Sparebank 1 og Dyno Industrier.

Foss er utdannet siviløkonom fra Norges handelshøyskole (NHH) og har 1. avdeling juss fra Universitetet i Bergen. Han har også gjennomført Forsvarets russiskkurs. I tillegg har han gjennomgått kurs i blant annet strategi, ledelse og markedsføring ved universiteter som Wharton School of Management ved University of Pennsylvania, London Business School og IMD Business School.

Referanser

Eksterne lenker 
 Abraham Foss blir ny sjef for TeliaSonera Norge
 Teleslyngeren
 Nektet å ta imot firmabil
 Etter 22 år er det slutt; nå skal NetCom bli til Telia
 Nå vil Telia at du skal "Roam Like Home"
 Telia kjøper norske Phonero

Norske næringslivsledere
Personer fra Kongsberg kommune 
Fødsler i 1964